
Коомдук байкоо борборунун ишмердигин уюштуруу
 ТАРТИБИ 

1. Жалпы жоболор

1. Ушул Тартип Коомдук байкоо борборунун (мындан ары – Борбор) ишмердигин уюштуруу тартибин аныктайт.
2. Борбор Кыргыз Республикасынын Шайлоо жана референдум өткөрүү боюнча борбордук комиссиясы (мындан ары – Борбордук шайлоо комиссиясы) тарабынан Кыргыз Республикасынын шайлоолорунда жана референдумдарында добуш берүү күнү шайлоо процессинин ачыктыгын жана шайлоо участокторунан видеокөрсөтүүлөрдү реалдуу убакыт режиминде көрүү мүмкүнчүлүгүн камсыздоо максатында уюштурулат.  
3. Борбордо шайлоо участокторунан видеокөрсөтүүлөрдү реалдуу убакыт режиминде көрүү камсыздалат. Экранда бир убакытта 16 шайлоо участогунан видеокөрсөтүүлөр мезгил-мезгили менен алмаштырылып чагылдырылат. Экранда чагылдырылып жаткан видеокөрсөтүүлөргө карабастан, келүүчүнүн суроо-талабы боюнча Кыргыз Республикасынын аймагындагы кайсы гана болбосун шайлоо участогунан видеокөрсөтүүнү чыгарып берүү мүмкүнчүлүгү камсыздалат.   
4. Ушул Тартипти сактаган учурда Борборго келүү эркин болуп саналат.
5. Борбор жарандардын, жалпыга маалымдоо каражаттарынын өкүлдөрүнүн, эл аралык жана башка байкоочулардын, ошондой эле башка кызыкдар адамдардын келүүсү үчүн ачык. 
6. Борборго келүү келүүчүнү шайлоо мыйзамында каралган коомдук байкоочунун статусуна ээ кылбайт.  

2. Келүүчүлөрдү каттоо

7. Борбордун келүүчүлөрү жооптуу кызматкерде каттоодон өтүшөт.
8. Каттоо ушул Тартиптин 1-тиркемесине ылайык форма боюнча Келүүчүлөрдү каттоо журналында жүзөгө ашырылат.
9. Каттоо журналында келгендердин аты-жөнү, келген датасы жана убактысы көрсөтүлөт.
10. Каттоо учурунда келүүчүгө Борбордун иш тартиби жана өзүн алып жүрүүнүн негизги эрежелери түшүндүрүлөт.
11. Каттоодон кийин келүүчүгө убактылуу идентификациялык бейдж берилет. Бейдж Борбордук шайлоо комиссиясынын байланыш маалыматына жана ушул Тартипке шилтемеси бар QR-кодду камтыйт.  
12. Борбордон чыгып жатканда келүүчү берилген бейджди жооптуу кызматкерге кайра кайтарат.

3. Келүүчүлөрдүн өзүн алып жүрүү эрежеси

13. Борборго келүүчү:
- ушул Тартипти сактоого;
- Борбордун жумушчуларынын жана укук коргоо органдарынын кызматкерлеринин мыйзамдуу талаптарын аткарууга;
- коомдук тартипти сактоого;
- байкоо жүргүзүүдө башка келүүчүлөргө тоскоолдук кылбоого милдеттүү.
14. Борбордо:
- үгүт жүргүзүүгө;
- Борбордун ишине, анын ичинде жабдуулардын жана видеокөрсөтүүлөрдү башкаруу каражаттарынын иштешине кийлигишүүгө;
- коомдук тартипти бузуучу, Борбордун ишине же башка келүүчүлөрдүн байкоо жүргүзүүсүнө тоскоолдук жаратуучу аракеттерди жасоого;
- алкоголдук, маңзаттык же башка мас абалында болууга;
- жарандардын өмүрүнө, ден соолугуна же коопсуздугуна коркунуч жаратуучу аракеттерди жасоого жол берилбейт.
15. Ушул Тартипти бузган учурда келүүчүгө эскертүү жасалышы мүмкүн.
16. Ушул Тартипти кайталап бузганда же Борбордун ишине тоскоолдук кылуучу же жарандардын коопсуздугуна коркунуч жаратуучу аракеттерди жасаганда, келүүчүгө Борбордон чыгып кетүү сунушталышы мүмкүн.  
17. Борбордон чыгып кетүү талабы аткарылбаган же коопсуздук коркунучу жаралган учурда маселе Кыргыз Республикасынын мыйзамдарына ылайык укук коргоо органдарынын кызматкерлеринин катышуусунда чечилет. 

4. Коомдук байкоо тартиби

18. Келүүчү добуш берүүнүн жүрүшүн шайлоо участокторунан видеокөрсөтүүлөрдү реалдуу убакыт режиминде көрүү аркылуу байкоого, анын ичинде тиешелүү шайлоо участогунун номерин кабарлоо менен конкреттүү шайлоо участогунан видеокөрсөтүүнү бөлүп чыгарууну өтүнүүгө укуктуу.
19. Келүүчүнүн суроо-талабы боюнча конкреттүү шайлоо участогунан видеокөрсөтүүнү бөлүп чыгаруу Борбордун жооптуу жумушчусу тарабынан суроо-талаптардын түшүүсүнүн кезектүүлүк тартибинде жүзөгө ашырылат. 
20. Бир суроо-талап боюнча конкреттүү шайлоо участогунан видеокөрсөтүүнү көрүү узактыгы 5 мүнөттөн ашпаган убакытты түзөт. Бир эле келүүчүнүн кайталаган суроо-талабы башка келүүчүлөрдүн мурда келип түшкөн суроо-талаптары аткарылгандан кийин кабыл алынат. 
21. Айрым шайлоо участогунан видеокөрсөтүүнү бөлүп чыгаруунун убактылуу мүмкүн эместиги, анын үзгүлтүккө учурашы же сапатынын начарлашы техникалык себептер, анын ичинде тиешелүү шайлоо участогунда байланыш каналынын жоктугу же туруксуздугу менен шартталышы ыктымал жана Борбор тарабынан видеокөрсөтүүлөрдү көрүүгө жеткиликтин чектелиши болуп саналбайт. Видеокөрсөтүү калыбына келтирилгенден кийин көрүү жалпы тартипте жүзөгө ашырылат. 
22. Келүүчүлөрдүн жабдууларга жана видеокөрсөтүүлөрдү башкаруу каражаттарына өз алдынча жетүүсүнө жол берилбейт. 
23. Видеокөрсөтүүлөрдү көрүүдө конкреттүү шайлоочунун эрк билдирүүсүнүн мазмунун аныктоого багытталган аракеттерге, ошондой эле видеокөрсөтүүлөрдү үгүт максатында пайдаланууга жол берилбейт.
24. Борбор видеокөрсөтүүлөрдү көрүүнүн жүрүшүндө келүүчүлөр байкаган окуяларды каттоону, текшерүүнү жана укуктук баалоону жүзөгө ашырбайт жана шайлоо мыйзамдарынын бузулушу жөнүндө даттанууларды жана арыздарды карабайт. Даттанууларды жана арыздарды берүү жана кароо Кыргыз Республикасынын мыйзамдарында каралган тартипте жүзөгө ашырылат. 

5. Коомдук тартипти камсыздоо

25. Борбор иштеп турган мезгилдеги коомдук тартип жана коопсуздук Кыргыз Республикасынын мыйзамдарына ылайык укук коргоо органдарынын кызматкерлери тарабынан камсыздалат. 
26. Укук коргоо органдарынын кызматкерлери Кыргыз Республикасынын мыйзамдарында каралган учурларды кошпогондо, коомдук байкоону жана Борбордун ишин уюштурууга кийлигишүүгө укуксуз.   

6. Борбордун ишин уюштуруу

27. Борбордун ишин уюштуруу жана техникалык камсыздоо Борбордук шайлоо комиссиясынын аппараты тарабынан жүзөгө ашырылат. 
28. Борбордун жооптуу кызматкерлери Борбордук шайлоо комиссиясынын төрагасынын буйругу менен аныкталат.

7. Борбордун ишинин аякташы

29. Борбор өз ишин бардык шайлоо участокторунда, анын ичинде добуштарды саноо акыркы болуп аяктаган шайлоо участогунда, добуштарды саноону онлайн-видеокөрсөтүү аяктагандан кийин жыйынтыктайт. 
30. Борбордун иши аяктаганда жооптуу жумушчулар келүүчүлөрдү каттоо журналын өткөрүп берүүнү, ошондой эле убактылуу идентификациялык бейдждерди тапшырууну камсыз кылышат.
31. Келүүчүлөрдү каттоо журналынын сакталышы Борбордук шайлоо комиссиясынын аппараты тарабынан белгиленген тартипте камсыздалат. 


Коомдук байкоо борборунун ишмердигин уюштуруу тартибине тиркеме


Коомдук байкоо борборуна келүүчүлөрдү каттоо

